Keywords

Summary



Keywords

1. Carinska unija – Ugasnitev carinskega dolga – Blago, ki se zaseže ob nezakonitem vnosu in se istočasno ali pozneje odvzame – Pojem – Blago, ki se zadrži ob vnosu na carinsko območje Skupnosti in se istočasno ali pozneje uniči – Vključitev

(Uredba Sveta št. 2913/92, člen 233, prvi odstavek, točka (d))

2. Davčne določbe – Usklajevanje zakonodaj – Trošarine – Direktiva 92/12 – Blago, ki se zaseže ob vnosu na območje Skupnosti in se istočasno ali pozneje uniči – Nenastop obdavčljivega dogodka za trošarinsko obveznost – Blago, ki se zaseže po nezakonitem vnosu in se istočasno ali pozneje uniči – Nastop obdavčljivega dogodka za trošarinsko obveznost in obveznost plačila trošarine

(Uredba Sveta št. 2913/92, člena 84(1)(a) in 98; Uredba Komisije št. 2454/93, člen 867a; Direktiva Sveta 92/12, člena 5(1), tretji pododstavek, in (2), prvi pododstavek, ter 6(1)(c))

3. Davčne določbe – Usklajevanje zakonodaj – Prometni davki – Skupni sistem davka na dodano vrednost – Uvozni davek – Blago, ki se zaseže ob vnosu na območje Skupnosti in se istočasno ali pozneje uniči – Nenastanek obdavčljivega dogodka za davek – Blago, ki se zaseže po nezakonitem vnosu in se istočasno ali pozneje uniči – Nastanek obdavčljivega dogodka za davek in obveznost plačila davka

(Uredba Komisije št. 2454/93, člen 867a; Direktiva Sveta 77/388, členi 2, točka 2, 7, 10(3), drugi pododstavek, in 16(1)(B) (c))

4. Carinska unija – Carinski dolg – Davek na dodano vrednost – Trošarine – Direktiva 92/12 – Država članica, ki je pristojna za izterjavo

(Uredba Sveta št. 2913/92, členi 202, 215(1) in (3) ter 217; direktivi Sveta 77/388, člena 7(2) in 10(3), ter 92/12, člena 6(1) in 7(1))

Summary

1. Okoliščine, v katerih blago, ki ga krajevni carinski in davčni organi zadržijo ob vnosu na carinsko območje Skupnosti na območju prvega carinskega urada na zunanji meji Skupnosti in ga omenjeni organi istočasno ali pozneje uničijo, pri čemer je to blago ves čas v njihovi posesti, spadajo v okvir pojma blaga, ki se „zapleni [zaseže] in istočasno ali pozneje odvzame“, iz člena 233, prvi odstavek, točka (d), Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 955/1999, tako da carinski dolg na podlagi te določbe ugasne.

(Glej točko 66 in točko 1 izreka.)

2. Člena 5(1), tretji pododstavek, in 6(1) Direktive 92/12 o splošnem režimu za trošarinske proizvode in o skladiščenju, gibanju in nadzoru takih proizvodov, kakor je bila spremenjena z Direktivo 96/99, je treba razlagati tako, da se za blago, ki ga krajevni carinski in davčni organi zasežejo ob vnosu na območje Skupnosti in istočasno ali pozneje uničijo, pri čemer je ves čas v njihovi posesti, šteje, da ni bilo uvoženo v Skupnost, tako da obdavčljivi dogodek za trošarinsko obveznost zanj ne nastopi. Za blago, ki je zaseženo po nezakonitem vnosu na to območje, to je od takrat, ko blago zapusti območje prvega carinskega urada na tem območju, in ga omenjeni organi istočasno ali pozneje uničijo, pri čemer je ves čas v njihovi posesti, se ne šteje, da je „pod režimom odloga plačila trošarine“ v smislu člena 5(2), prvi pododstavek, in člena 6(1)(c) navedene direktive v povezavi s členoma 84(1)(a) in 98 Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 955/99, in členom 867a Uredbe št. 2454/93 o določbah za izvajanje Uredbe št. 2913/92, kakor je bila spremenjena z Uredbo št. 1662/1999, tako da obdavčljivi dogodek za trošarinsko obveznost za to blago nastopi in obveznost plačila trošarine nastane.

(Glej točko 86 in točko 2 izreka.)

3. Člene 2, točka 2, 7 in 10(3) Šeste direktive 77/388 o usklajevanju zakonodaje držav članic o prometnih davkih, kakor je bila spremenjena z Direktivo 1999/85, je treba razlagati tako, da se za blago, ki ga krajevni carinski in davčni organi zasežejo ob vnosu na območje Skupnosti in istočasno ali pozneje uničijo, pri čemer je ves čas v njihovi posesti, šteje, da ni bilo uvoženo v Skupnost, tako da obdavčljivi dogodek pri davku na dodano vrednost za to blago ne nastane in zato tudi ne obveznost obračuna tega davka. Vendar pa je treba določbe člena 10(3), drugi pododstavek, v povezavi s členom 16(1)(B)(c) navedene direktive in členom 867a Uredbe št. 2454/93 o določbah za izvajanje Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 1662/1999, razlagati tako, da za blago, ki ga ti organi zasežejo po nezakonitem vnosu na omenjeno območje, to je od takrat, ko zapusti območje prvega carinskega urada na tem območju, in ga ti organi istočasno ali pozneje uničijo, pri čemer je ves čas v njihovi posesti, obdavčljivi dogodek pri davku na dodano vrednost in obveznost obračuna tega davka nastaneta, tudi če se pozneje zanj začne postopek carinskega skladiščenja.

(Glej točko 99 in točko 3 izreka.)

4. Člene 202, 215(1) in (3) in 217 Uredbe št. 2913/92 o carinskem zakoniku Skupnosti, kakor je bila spremenjena z Uredbo št. 955/1999, ter člena 7(2) in 10(3) Šeste direktive 77/388 o usklajevanju zakonodaje držav članic o prometnih davkih, kakor je bila spremenjena z Direktivo 1999/85, je treba razlagati tako, da so organi države članice na zunanji meji Skupnosti, čez katero je bilo blago nezakonito vneseno na carinsko območje Skupnosti, pristojni za izterjavo carinskega dolga in davka na dodano vrednost, tudi če je bilo to blago pozneje prepeljano v drugo državo članico, kjer je bilo odkrito in potem zaseženo. Člena 6(1) in 7(1) Direktive 92/12 o splošnem režimu za trošarinske proizvode in o skladiščenju, gibanju in nadzoru takih proizvodov, kakor je bila spremenjena z Direktivo 96/99, je treba razlagati tako, da so organi zadnjenavedene države članice pristojni za izterjavo trošarin, če je blago tam zaradi komercialnih namenov. Predložitveno sodišče pa mora presoditi, ali je ta pogoj v sporu, ki mu je predložen, izpolnjen.

(Glej točko 116 in točko 4 izreka.)